Röhögőgörcsöt kapott nagymama miatt tízezrek vásárolnak meg egy gyerekkönyvet
Egy videó robbantott a könyvpiacon.
Amikor Craig Smith mesekönyvíró 2005-ben megírta a Wonkey Donkey című könyvét, nem sejthette, hogy egy Ausztráliában élő skót nagymama miatt lesz világsiker az alkotása.

A 2009-ben kiadott könyv, amely egyébként egy szójátékra épül, leginkább Új-Zélandon és Ausztráliában fogy. A szerző szerint heti 1-2 darabot szoktak rendelni a weboldalán keresztül.

Egészen az elmúlt néhány hétig, amikor is minden megváltozott az említett skót nagymama miatt.

A Queenslandben  élő nagyi, bizonyos Janice Clark egy videó révén lett ismert, amelyben négy hónapos unokájának, Archernek olvassa fel a mesét. Legalábbis próbálja felolvasni, ugyanis a szójáték miatt egyre erősebben nevet, végül röhögőgörcsöt kap – és ez annyira fellelkesítette a videó megtekintőit, hogy maguk is kedvet kaptak a könyvhöz.

A szerző szerint egy hét alatt csak a weboldalán 3-4000 rendelés futott be, mintegy 110 ezer dollár (30 millió forint) értékben.

A kiadónál is megnőhetett az érdeklődés, mert 50 ezer példányban újranyomták a könyvet. Az eBay-en pedig volt, aki 800 fontért (közel 300 ezer forint) próbálta meg értékesíteni saját példányát.

Ezek után nézzük a könyvpiacot berobbantó nagyi videóját:

https://www.facebook.com/fiona.clark/videos/pcb.10157627430819829/10157627423154829/?type=3&theater

 

via ABC News, DayNurseries, kiemelt kép:
Élet-Stílus